  Анжелика Тихонова корреспондент Удмурт гожъясьлэн Геннадий Красильниковлэн Ижкарысь музей-квартираысьтыз ӧнерчиос Литературая «Будӥсь писательлэн ӝок сьӧраз» VII элькун вожвылъяськонлы йылпумъянъёс лэсьтӥзы. Конкурсэ 152 адями пыриськиз. Со сярысь ивортодэтъя «Удмуртия» агентстволэн корреспондентэзлы ужъюртлэн кивалтӥсез, кылосбур тодосъя кандидат Мария Ившина вераз. Ужъёс Ижкарысь, Дэри, Пичи Пурга, Алнаш, Можга, Якшур-Бӧдья, Камбарка но мукет ёросъёсысь вуизы. Вожвылъяськон куинь группаосъя мынӥз: 1-7 классъёсын, 8-11 классъёсын дышетскисьёс, студентъёс но быдэ вуэмъёс.   Соослэсь ужъёссэс, азьло аръёсы сямен ик, проза ӧрын Россиысь гожъясьёслэн огазеяськонзылэн ёзчиез Ульфат Бадретдинов, кылбурет ӧрын – Удмуртиысь гожъясьёслэн огазеяськонзылэн тӧроез Пётр Захаров эскеризы. Мария Ившина пусйиз, туэ быдэ вуэм гожъяськисьёс тросгес пыриськизы. Ми ар ӵоже пӧртэм-пӧртэм ужрадъёс ортчытъяськом. Милям вань ялан ветлӥсьёсмы, музеймылэн эшъёсыз шуиськом ми соосты. Ӵапак соос котькуд ужрадамы пырисько, кылбуръёссэс ваё. Та вожвылъяськонэ но соос мыло-кыдо пыриськизы ини. Озьы, азьло аръёсы ёросъёсысь, гуртъёсысь пыриськисьёсмы тросгес вал ке, туэ Ижкарысь трос пыриськизы Мария Ившина, Геннадий Красильниковлэн музей-квартираеныз кивалтӥсьПроза ӧрын вормизы:  1-7 классъёсын дышетскисьёс пӧлын: - Карина Пашкова «Хитрый зверёк» веросэныз, Дэри ёросысь Ягул школа 8-11 классъёсын дышетскисьёс пӧлын:  - Ангелина Егорова «Разматывая клубок истории» очеркеныз, Можга ёросысь Пичи Сюга школа. Студентъёс пӧлын:  - Вероника Чернова «Счастье в банке» веросэныз. Бадӟымъёс пӧлын: - Ольга Лебедева «Школьная любовь» сюлэм усьтонэныз (исповедь), Якшур-Бӧдья ёросысь Ӵошкыт (Большие Ошворцы) гуртысь. Кылбурет ӧрын вормизы:  1-7 классъёсын дышетскисьёс пӧлын: - Кристина Бутолина «Тӧдьы кызьпу» кылбуреныз, Кез ёросысь Александрово школа;  - Захар Алатырев «Галине Кулаковой посвящается» уженыз, Вотка ёросысь Светлянской школа. 8-10 классъёсын дышетскисьёс пӧлын: - Ольга Платонова «Куинь кызьпуос» уженыз, Алнаш ёросысь Муважи школа;  - Софья Сунгурова «Лесов зелёных кротость непомерная» уженыз, Яр ёросысь Пудем школаысь;  - Ангелина Егорова «Ода родному краю» уженыз, Можга ёросысь Пичи Сюга школаысь. Студентъёс пӧлын:  - Дарья Князева «Изь, солдат» уженыз. Бадӟымъёс пӧлын:  - Алина Бардина «У войны не попросишь пощады» уженыз;  - Елена Кузнецова «Рябина» уженыз; - Ольга Лебедева «Воспоминания дедушки» уженыз. Кызьы вераз Мария Ившина, туэ пандемия сэрен вормисьёсты музее люканы уг быгато, соин ик вань пыриськисьёс сертификатъёссэс но дипломъёссэс электрон амалэн басьтозы.  Тодэ вайытом, Удмуртиысь мунё лэсьтӥсь кибашлыосты огъяросси вожвылъяськонэ пыриськыны ӧтё. Тегъёс: Ижкар Литература Музей Удмуртия вожвылъяськон гожъясьёс Красильников 100ар  